Vier vas oor kattebak vol daggaKonstabel Neil Jacobs van die Kimberley-polisie by die vier verdagtes Foto: SAPD, verskaf Vier mans, tussen 26 en 38 jaar oud, is Vrydagoggend buite Kimberley in die Noord-Kaap glo betrap met dagga ter waarde van meer as R200 000. “Die polisie het ŉ wenk ontvang oor verdagtes wat ŉ groot hoeveelheid dagga na die provinsie wou bring,” het lt. Donald Mdhluli, woordvoerder van die polisie in die Noord-Kaap, in ŉ verklaring gesê. “Die mans is omstreeks 06:00 op die N8 tussen Bloemfontein en Kimberley voorgekeer. Hulle het in ŉ wit Toyota Corolla gery.” Volgens Mdhluli het die polisiebeamptes vyf sakke dagga, wat 43.45 kg geweeg het, en met ŉ geraamde straatwaarde van R217 000, in die kattebak gevind. “Die mans is dadelik in hegtenis geneem. Hulle sal Maandag in die Kimberley-landdroshof verskyn op aanklag van die besit van dagga.” Konstabel Neil Jacobs van die Kimberley-polisie by die dagga wat gekonfiskeer is en die voertuig wat gebruik is Foto: SAPD, verskaf